Bet on bet hiniv é klask gouiet anvioù ur voiajad tokoù-touseg rous ha bras àr-dreñv ar bod-kenaou.  Moarvat int "Lepista inversa" (lakaomp e brezhoneg, lepistenn-founilh ? rak stumm founilhoù zo dezhe), re hag am boa komzet anezhe c'hoazh, a gredan. O stummoù hag o livoù a blij pasapl din a-benn ar fin. Aet on d'ober un  tamm tro verr goude, ha kavet em eus ur spesad brav arall, an troad-glas (n'on ket sur eo int 100 % mes tost ur seurt). Anvet int treid-glas met e gwirionez int renket er memes gener evel ar "Lepista inversa"; "Lepista nuda" eo o anv skiantel; o livoù zo etre glas ha violet, brav, pand int yaouank, met ur wezh arru àr an oad e tislivont hag e tapont ur liv gell ha n'eo ket vil, met n'eo ket ker splann.  Ma, setu tout evit hiniv; dousoc'h eo an amzer an noz-mañ, mechal ma pado èl-se ?